ดีเดย์ปล่อยกู้‘โพสต์แบงก์’ประเดิม50ล.
ธนาคารไปรษณีย์ เตรียมเปิดหามือดีคุม คาด ก.ค.นี้ปล่อยกู้ล็อตแรก 50 ล้านบาท
17 ส.ค. 2554

ธนาคารไปรษณีย์ เตรียมเปิดหามือดีคุม คาด ก.ค.นี้ปล่อยกู้ล็อตแรก 50 ล้านบาท 
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ในฐานะประธานกรรมการ บริษัท ไปรษณีย์ไทย เปิดเผยว่า ภายในเดือน พ.ค.นี้ จะเปิดประกาศรับสมัครผู้ที่สนใจจะมาดำรงตำแหน่งเป็นกรรมการผู้จัดการของธนาคารไปรษณีย์ หรือโพสต์แบงก์ (Post Bank) เพื่อดำเนินการสรรหาผู้ที่เหมาะสม ซึ่งคาดว่าจะสามารถแต่งตั้งได้อย่างเป็นทางการภายในเดือน ส.ค.นี้ 
อย่างไรก็ดี ตามกำหนดธนาคารไปรษณีย์จะเริ่มปล่อยสินเชื่อให้กับรายย่อยได้ภายในเดือน ก.ค. 2554
สำหรับคุณสมบัติผู้ที่จะมาเป็นกรรมการผู้จัดการโพสต์แบงก์ จะพิจารณาจากความสามารถที่มีความเหมาะสมมากที่สุด มีประสบการณ์ด้านการเงิน และการปล่อยสินเชื่อ เคยเป็นผู้บริหารในบริษัทขนาดกลางถึงขนาด สามารทำงานด้านการให้บริการได้เป็นอย่างดี
นายจักรกฤศฏิ์ กล่าวว่า ในส่วนของเม็ดเงินที่ใช้ในการปล่อยสินเชื่อเริ่มต้นนั้น จะมาจากทุนประเดิมของบริษัทที่ตั้งไว้ 50 ล้านบาท โดยจะปล่อยให้กู้ต่อรายไม่เกิน 1 หมื่นบาท สามารถดำเนินการได้ทันทีผ่านสาขาของไปรษณีย์ทั่วประเทศ ซึ่งเชื่อว่าปริมาณหนี้เสียจะมีไม่สูงมาก เพราะเป็นการปล่อยให้รายย่อย และวงเงินน้อย 
อย่างไรก็ตาม หลังจากปล่อยสินเชื่อครบ 50 ล้านบาท ก็จะมาประเมินกันอีกครั้งว่าโครงการประสบความสำเร็จหรือไม่ หากพบว่ามีผู้ขอสินเชื่อไม่มาก หรือปล่อยไปแล้วพบว่ามีหนี้เสียมาก ลูกค้าไม่มีวินัยในการชำระหนี้ ก็จะยุติโครงการ